Go bolelwa gore Alhazen o be a tloga a ikemišeditše go fediša mafula le komelelo kua Egipita ka go aga letamo la go phatša nokeng ya Nile. Ge Mmuši wa kua Cairo e lego al-Hakim a ekwa ka seo Alhazen a naganago go se dira, o ile a mo laletša Egipita gore a tle a age letamo leo. Lega go le bjalo, ge Alhazen a bona noka yeo o ile a lemoga gore modiro woo o be o le ka godimo ga matla a gagwe. Ka ge Alhazen a be a boifa go otlwa ke mmuši yo a bego a tumile gampe ka go ba yo a hlokago tekatekano, o ile a itira segaswi go fihlela mmuši yoo a ehwa ka morago ga mengwaga e 11, e lego ka 1021. Nakong yeo Alhazen o be a na le nako e ntši ya gore a phegelele dilo tše dingwe ge a be a le sepetleleng sa batho bao ba babjago monaganong.